פירוש נוסף ערך זה עוסק בברכה בתפילת שמונה-עשרה. אם התכוונתם לברכת הגשמים, ראו ברכת הגשמים.
ברכת **מודים** או **ברכת ההודאה** היא הברכה ה-18 בתפילת שמונה עשרה, הברכה השישית בתפילת שבע והברכה השמינית בתפילת תשע. ברכת מודים היא אחת משלוש ברכות ההודאה שבסוף תפילת העמידה, ועניינה הוא הודאה לקב"ה על עניינים שונים. הברכה נאמרת לאחר ברכת העבודה ולפני ברכת שים שלום. בחזרת הש"ץ אומרים לאחר הברכה ברכת כהנים.

נוסח הברכה
----------

נוסח אשכנז:

> 
> מוֹדִים אֲנַחְנוּ לָךְ שָׁאַתָּה הוּא ה' אֱלֹהֵינוּ וֵאלֹהֵי אֲבוֹתֵינוּ לְעוֹלָם וָעֶד,   
> 
> צוּר חַיֵּינוּ, מָגֵן יִשְׁעֵנוּ אַתָּה הוּא לְדוֹר וָדוֹר.   
> 
> נוֹדֶה לְךָ וּנְסַפֵּר תְּהִלָּתֶךָ עַל חַיֵּינוּ הַמְּסוּרִים בְּיָדֶיךָ  
> 
> וְעַל נִשְׁמוֹתֵינוּ הַפְּקֻדּוֹת לָךְ,   
> 
> וְעַל נִסֶּיךָ שֶׁבְּכָל יוֹם עִמָּנוּ,   
> 
> וְעַל נִפְלְאוֹתֶיךָ וְטוֹבוֹתֶיךָ שֶׁבְּכָל עֵת, עֶרֶב וָבֹקֶר וְצָהֳרָיִם.   
> 
> הַטּוֹב כִּי לֹא כָלוּ רַחֲמֶיךָ, וְהַמְרַחֵם כִּי לֹא תַמּוּ חֲסָדֶיךָ, מֵעוֹלָם קִוִּינוּ לָךְ.   
> 
> וְעַל כֻּלָּם יִתְבָּרַךְ וְיִתְרוֹמַם שִׁמְךָ מַלְכֵּנוּ תָּמִיד לְעוֹלָם וָעֵד.   
> 
> וְכָל הַחַיִּים יוֹדוּךָ סֶּלָה, וִיהַלְלוּ אֶת שִׁמְךָ בֶּאֱמֶת,   
> 
> הָאֵל יְשׁוּעָתֵנוּ וְעֶזְרָתֵנוּ סֶלָה.   
> 
> בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
> 

נוסח הספרדים:

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלֹהֵינוּ וֵאלֹהֵי אֲבוֹתֵינוּ לְעוֹלָם וָעֶד,   
> 
> צוּרֵנוּ צוּר חַיֵּינוּ, מָגֵן יִשְׁעֵנוּ אַתָּה הוּא לְדוֹר וָדוֹר.   
> 
> נוֹדֶה לְךָ וּנְסַפֵּר תְּהִלָּתֶךָ עַל חַיֵּינוּ הַמְּסוּרִים בְּיָדֶיךָ  
> 
> וְעַל נִשְׁמוֹתֵינוּ הַפְּקֻדּוֹת לָךְ,   
> 
> וְעַל נִסֶּיךָ שֶׁבְּכָל יוֹם עִמָּנוּ,   
> 
> וְעַל נִפְלְאוֹתֶיךָ וְטוֹבוֹתֶיךָ שֶׁבְּכָל עֵת, עֶרֶב וָבֹקֶר וְצָהֳרָיִם.   
> 
> הַטּוֹב כִּי לֹא כָלוּ רַחֲמֶיךָ, וְהַמְרַחֵם כִּי לֹא תַמּוּ חֲסָדֶיךָ, כִּי מֵעוֹלָם קִוִּינוּ לָךְ.   
> 
> וְעַל כֻּלָּם יִתְבָּרֵךְ וְיִתְרוֹמֵם וְיִתְנַשֵּׂא תָּמִיד, שִׁמְךָ מַלְכֵּנוּ לְעוֹלָם וָעֵד.   
> 
> וְכָל הַחַיִּים יוֹדוּךָ סֶּלָה, וִיהַלְלוּ וִיבָרְכוּ אֶת שִׁמְךָ הַגָּדוֹל בֶּאֱמֶת, לְעוֹלָם כִּי טוֹב,   
> 
> הָאֵל יְשׁוּעָתֵנוּ וְעֶזְרָתֵנוּ סֶלָה, הָאֵל הַטּוֹב.   
> 
> בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
> 

וזה נוסח סידורי תימן:

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלֹהֵינוּ, צוּר חַיֵּינוּ, מָגֵן יִשְׁעֵנוּ.
>   
>  אַתָּה הוּא לְדוֹר וָדוֹר.
>   
>  נוֹדֶה לָךְ וּנְסַפֵּר תְּהִלָּתָךְ עַל חַיֵּינוּ הַמְּסוּרִים בְּיָדָךְ, עַל נִשְׁמוֹתֵינוּ הַפְּקוּדוֹת לָךְ, עַל נִסֶּיךָ וְנִפְלְאוֹתֶיךָ שֶׁבְּכָל עֵת וְעֵת, עֶרֶב וָבֹקֶר וְצָהֳרָיִם.
>   
>  הַטּוֹב, כִּי לֹא כָלֽוּ רַחֲמֶיךָ. הַמְֿרַחֵם, כִּי לֹא תַמּוּ חֲסָדֶיךָ.
>   
>  כָּל הַחַיִּים יְהַלְלוּ אֶת שְׁמָךְ הַגָּדוֹל כִּי טוֹב הָאֵל הַטּוֹב.
>   
>  בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
> 

נוסח איטליה

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלֹהֵינוּ וֵאלֹהֵי אֲבוֹתֵינוּ,
>   
> עַל חַיֵּינוּ הַמְּסוּרִים בְּיָדֶךָ
>   
> וְעַל נִשְׁמוֹתֵינוּ הַפְּקֻדּוֹת לָךְ,
>   
> וְעַל נִסֶּיךָ שֶׁבְּכָל יוֹם וָיוֹם עִמָּנוּ,
>   
> וְעַל נִפְלְאוֹתֶיךָ וְטוֹבוֹתֶיךָ שֶׁבְּכָל עֵת, עֶרֶב וָבֹקֶר וְצָהֳרָיִם.
>   
> הַטּוֹב כִּי לֹא כָלוּ רַחֲמֶיךָ, הַמְרַחֵם כִּי לֹא תַמּוּ חֲסָדֶיךָ, וּמֵעוֹלָם קִוִּינוּ לָךְ.
>   
> לֹא הִכְלַמְתָּנוּ ה' אֱלֹהֵינוּ וְלֹא עֲזַבְתָּנוּ וְלֹא הִסְתַּרְתָּ פָנֶיךָ מִמֶּנּוּ.
>   
> עַל כֻּלָּם יִתְבָּרֵךְ וְיִתְרוֹמֵם שִׁמְךָ מַלְכֵּנוּ תָּמִיד.
>   
> כָּל הַחַיִּים יוֹדוּךָ סֶּלָה וִיהַלְלוּ לְשִׁמְךָ הַטּוֹב בֶּאֱמֶת.
>   
> בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
> 

נוסח רומניא

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלֹהֵינוּ וֵאלֹהֵי אֲבוֹתֵינוּ,
>   
> עַל חַיֵּינוּ הַמְּסוּרִים בְּיָדֶךָ
>   
> וְעַל נִשְׁמוֹתֵינוּ הַפְּקוּדּוֹת לָךְ,
>   
> הַטּוֹב כִּי לֹא כָלוּ רַחֲמֶיךָ, הַמְרַחֵם וְכִי לֹא תַמּוּ חֲסָדֶיךָ, כִּי מֵעוֹלָם רַבּוֹת קִוִּינוּךָ.
>   
> וְלֹא עֲזַבְתָּנוּ וְלֹא הִסְתַּרְתָּ פָנֶיךָ מִמֶּנּוּ.
>   
> עַל כֻּלָּם יִתְרוֹמֵם וְיִתְבָּרֵךְ שִׁמְךָ מַלְכֵּנוּ לְעוֹלָם וָעֶד.
>   
> וְכָל הַחַיִּים יוֹדוּךָ סֶּלָה, וִיהַלְלוּ וִיבָרְכוּ וְיוֹדוּ לְשִׁמְךָ הַטּוֹב בֶּאֱמֶת חַי הָעוֹלָמִים וְנוֹדֶה לָךְ.
>   
> בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
> 

נוסח פרובאנס

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלֹהֵינוּ וֵאלֹהֵי אֲבוֹתֵינוּ,
>   
> צוּרֵנוּ צוּר חַיֵּינוּ, וּמָגֵן יִשְׁעֵנוּ אַתָּה הוּא לְדוֹר וָדוֹר, נוֹדֶה לָךְ וּנְסַפֵּר תְּהִלָּתָךָ.
>   
> עַל חַיֵּינוּ הַמְּסוּרִים בְּיָדָךָ, וְעַל נִשְׁמוֹתֵינוּ הַפְּקֻדּוֹת לָךְ,
>   
> וְעַל נִסֶּיךָ נִפְלְאוֹתֶיךָ וְטוֹבוֹתֶיךָ שֶׁבְּכָל יוֹם עִמָּנוּ,
>   
> עֵת עֶרֶב וָבֹקֶר וְצָהֳרַיִם
>   
> הַטּוֹב כִּי לֹא כָלוּ רַחֲמֶיךָ, וְהַמְרַחֵם כִּי לֹא תַמּוּ חֲסָדֶיךָ, כִּי מֵעוֹלָם קִוִּינוּ לָךְ.
>   
> וְעַל כֻּלָּם יִתְבָּרַךְ וְיִתְרוֹמָם וְיִתְנַשֵּׂא שִׁמְךָ מַלְכֵּנוּ לְעוֹלָם וָעֵד.
>   
> וְכָל הַחַיִּים יוֹדוּךָ סֶּלָה, וִיהַלְלוּ וִיבָרְכוּ אֶת שִׁמְךָ הַגָּדוֹל בֶּאֱמֶת כִּי טוֹב,
>   
> הָאֵל יְשׁוּעָתֵנוּ וְעֶזְרָתֵנוּ סֶלָה הָאֵל הַטּוֹב.
>   
> בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
> 

נוסח קטלוניה

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלֹהֵינוּ וֵאלֹהֵי אֲבוֹתֵינוּ,
>   
> צוּרֵנוּ צוּר חַיֵּינוּ מָגֵן יִשְׁעֵנוּ,
>   
> לְדוֹר וָדוֹר נוֹדֶה לָךְ וּנְסַפֵּר תְּהִלָּתָךְ.
>   
> עַל חַיֵּינוּ הַמְּסוּרִים בְּיָדָךְ, וְעַל נִשְׁמוֹתֵינוּ הַפְּקוּדוֹת לָךְ,
>   
> עַל נִפְלְאוֹתֶיךָ וְטוֹבוֹתֶיךָ שֶׁבְּכָל עֵת, עֶרֶב וָבוֹקֶר וְצָהֳרָיִם.
>   
> הַטּוֹב כִּי לֹא כָלוּ רַחֲמֶיךָ, הַמְרַחֵם כִּי לֹא תַמְנוּ חֲסָדֶיךָ, כִּי מֵעוֹלָם קִוִּינוּ לָךְ.
>   
> עַל כֻּלָּם יִתְבָּרַךְ וְיִתְרוֹמָם תָּמִיד שִׁמְךָ מַלְכֵּנוּ לְעוֹלָם וָעֵד.
>   
> וְכָל הַחַיִּים יוֹדוּךָ סֶּלָה, וִיהַלְלוּ אֶת שִׁמְךָ הַטּוֹב בֶּאֱמֶת.
>   
> בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
>

הנוסחים הקדומים
---------------

אולם, ממצאים מן הגניזה הקהירית מגלים כי נוסח זה מורחב מאוד ונלוו עליו תוספות רבות במשך השנים. באופן כללי ניתן להצביע על שני נוסחים עיקריים, נוסח בבל ונוסח ארץ ישראל. ככל הנראה הנוסח הקדום יותר הוא זה שנהג בארץ ישראל והנוסח הבבלי, שהוא הבסיס לנוסח המקובל כיום, הרחיב אותו - תחילה במעט וברבות השנים רבו התוספות.

**הנוסח הארצישראלי**

> 
> מוֹדִים אֲנַחְנוּ לָךְ אַתָּה הוּא ה' אֱלֹהֵינוּ וֶאֱלֹהֵי אֲבוֹתֵינוּ  
> 
> עַל כָּל הַטּוֹבוֹת הַחֶסֶד וְהָרַחֲמִים שֶׁגְּמַלְתָּנוּ וְשֶׁעָשִׂיתָ עִמָנוּ וְעִם אֲבוֹתֵינוּ מִלְּפָנֵינוּ   
> 
> וְאִם אָמַרְנוּ מַטָּה רַגְלֵנוּ - חַסְדְךָ ה' יִסְעָדֶנוּ   
> 
> בָּרוּךְ אַתָּה ה' הַטּוֹב לְךָ לְהוֹדוֹת
> 
> 
> 
> 

**הנוסח הבבלי**

> 
> מוֹדִים אֲנַחְנוּ לָךְ (שֶׁ)אַתָּה הוּא ה' אֱלֹהֵינוּ וֶאֱלֹהֵי אֲבוֹתֵינוּ לְעוֹלָם וָעֵד   
> 
> עַל חַיֵּינוּ הַמְּסוּרִים בְּיָדְךָ וְעַל נִשְׁמוֹתֵינוּ הַפְּקֻדּוֹת לָךְ   
> 
> וְעַל נִסֵיךָ שֶׁבְּכָל יוֹם עִמָנוּ וְעַל נִפְלְאוֹתֶיךָ שֶׁבְּכָל עֵת, עֶרֶב וּבֹקֶר   
> 
> וְעַל כֻּלָּם יִתְבָּרֵךְ וְיִתְרוֹמֵם שִׁמְךָ מַלְכֵּנוּ לְעוֹלָם וָעֵד   
> 
> כָל הַחַיִּים יוֹדוּךָ סֶּלָה   
> 
> בָּרוּךְ אַתָּה ה', הַטּוֹב שִׁמְךָ וּלְךָ נָאֶה לְהוֹדוֹת.
> 
> 
> 
> 

### חלוקת הברכה

ניתן לחלק את הברכה לחלקים עיקריים:

* **פתיחה כללית**- הודאה כללית לקב"ה. שורות 1–2
* **פירוט ההודאה**- פירוט של העניינים עליהם מודה המתפלל. שורות 3–7
* **סיום**- אמירות כלליות ביחס להודאה לקב"ה. 8-10
* **חתימת הברכה**- שורה 11.

מודים דרבנן
-----------

מודים דרבנן - שלט בבית הכנסת ביקיר
 ערך מורחב – **מודים דרבנן**  

בעת חזרת הש"ץ, כשהחזן אומר את ברכת מודים, אומר הקהל "מודים דרבנן" ("מודים של חכמים"). זהו נוסח "מודים" שאינו ברכה (אין חותמים בה בשם ומלכות) והוא כולל קטע של בקשה להמשך ההגנה והגאולה עליהם מודים בברכה ובחלק הראשון של מודים דרבנן.

נוסח תימן

> 
> מוֹדִים אֲנַחְנוּ לָךְ שֶׁאַתָּה הוּא יְיָ אֱלֹהֵינוּ, אֱלֹהֵי כָל בָּשָׂר, יוֹצְרֵנוּ וְיוֹצֵר בְּרֵאשִׁית.
>   
> בְּרָכוֹת וְהוֹדָאוֹת לְשִׁמְךָ הַגָּדוֹל וְהַקָּדוֹשׁ עַל שֶׁהֶחֱיִיתָנוּ וְקִיַּמְתָּנוּ.
>   
> כֵּן תְּחַיֵּינוּ וּתְחָנֵּנוּ וְתֶאֱסֹף גָּלִיּוֹתֵינוּ לְחַצְרוֹת קָדְשָׁךְ
>   
> לִשְׁמוֹר חֻקֶּיךָ וּלְעָבְדָךְ וְלַעֲשׂוֹת רְצוֹנָךְ בְּלֵבָב שָׁלֵם, עַל שֶׁאָֽנוּ מוֹדִים לָךְ.
> 
> 
> 
> 

נוסח אשכנז

> 
> מוֹדִים אֲנַחְנוּ לָךְ, שֶׁאַתָּה הוּא יְהֹוָה אֱלֹהֵינוּ וֵאלֹהֵי אֲבוֹתֵינוּ, אֱלֹהֵי כָל-בָּשָׁר, יוֹצְרֵנוּ יוֹצֵר בְּרֵאשִׁית.
>   
> בְּרָכוֹת וְהוֹדָאוֹת לְשִׁמְךָ הַגָּדוֹל וְהַקָּדוֹשׁ, עַל שֶׁהֶחֱיִיתָנוּ וְקִיַּמְתָּנוּ.
>   
> כֵּן תְּחַיֵּנוּ וּתְקַיְּמֵנוּ וְתֶאֱסוֹף גָּלֻיּוֹתֵינוּ לְחַצְרוֹת קָדְשֶׁךָ
>   
> לִשְׁמֹר חֻקֶּיךָ וְלַעֲשׂוֹת רְצוֹנְךָ וּלְעָבְדְךָ בְלֵבָב שָׁלֵם, עַל שֶׁאֲנַחְנוּ מוֹדִים לָךְ.
>   
> בָּרוּךְ אֵל הַהוֹדָאוֹת.
> 
> 
> 
> 

נוסח הספרדים ונוסח פרובאנס

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלהֵינוּ וֵאלהֵי אֲבותֵינוּ אֱלהֵי כָל בָּשָׂר, יוֹצְרֵנוּ יוֹצֵר בְּרֵאשִׁית.
>   
> בְּרָכות וְהוֹדָאות לְשִׁמְךָ הַגָּדול וְהַקָּדושׁ עַל שֶׁהֶחֱיִיתָנוּ וְקִיַּמְתָּנוּ.
>   
> כֵּן תְּחַיֵּינוּ וּתְחָנֵּנוּ, וְתֶאֱסוף גָּלֻיּותֵינוּ לְחַצְרות קָדְשֶׁךָ.
>   
> לִשְׁמֹר חֻקֶּיךָ וְלַעֲשׂות רְצונְךָ וּלְעָבְדְּךָ בְּלֵבָב שָׁלֵם, עַל שֶׁאֲנַחְנוּ (בנוסח פרובאנס: שֶׁאָנוּ) מוֹדִים לָךְ.
>   
> בָּרוּךְ אֵל הַהוֹדָאות.
> 
> 
> 
> 

נוסח איטליה

> 
> מוֹדִים כּוֹרְעִים וּמִשְׁתַּחֲוִים אֲנַחְנוּ לְפָנֶיךָ אֱלֹהֵינוּ אֱלֹהֵי כָל בָּשָׂר, יוֹצְרֵנוּ יוֹצֵר בְּרֵאשִית.
>   
> בְּרָכוֹת וְהוֹדָאוֹת לְשִׁמְךָ הַגָּדוֹל וְהַקָּדוֹשׁ עַל שֶׁהֶחֱיִתָנוּ וְקִיַּמְתָנוּ.
>   
> כֵּן תְּחַיֵּנוּ וּתְחָנֵּנוּ וְתֶאֱסֹף גָּלֻיּוֹתֵינוּ מֵאַרְבַּע כַּנְפוֹת הָאָרֶץ,
>   
> וְנָשׁוּב לִשְׁמוֹר חֻקֶּיךָ, וְלַעֲשׂוֹת רְצוֹנְךָ בְּאֱמֶת וּבְלֵבָב שָׁלֵם, עַל שֶׁאֲנוּ מוֹדִים לָךְ.
>   
> בנוסח המאוחר יש מוסיפים:בָּרוּךְ אֵל הַהוֹדָאוֹת.
> 
> 
> 
> 

נוסח רומניא

> 
> מוֹדִים אֲנַחְנוּ לָךְ, שֶׁאַתָּה הוּא יי אֱלֹהֵינוּ וֵאלֹהֵי אֲבוֹתֵינוּ, אֱלֹהֵי כָל בָּשָׂר, יוֹצְרֵנוּ יוֹצֵר בְּרֵאשִׁית.
>   
> בְּרָכוֹת וְהוֹדָאוֹת לְשִׁמְךָ הַגָּדוֹל וְהַקָּדוֹשׁ, עַל שֶׁהֶחֱיִיתָנוּ וְקִיַּימְתָּנוּ.
>   
> כֵּן תְּחַיֵּינוּ וּתְחָנֵּנוּ וְתֶאֱסוֹף גָּלִיּוֹתֵינוּ לְחַצְרוֹת קָדְשֶׁךָ
>   
> לִשְׁמוֹר חוּקֶּיךָ וְלַעֲשׂוֹת רְצוֹנְךָ וּלְעָבְדָךְ בְלֵבָב שָׁלֵם, עַל שֶׁאָנוּ מוֹדִים לָךְ.
>   
> בָּרוּךְ אַתָּה יי אֵל הַהוֹדָאוֹת.
> 
> 
> 
> 

נוסח קטלוניה

> 
> מוֹדִים אֲנַחְנוּ לָךְ שֶׁאַתָּה הוּא ה' אֱלהֵינוּ וֵאלהֵי אֲבותֵינוּ, יוֹצֵר בְּרֵאשִׁית.
>   
> בְּרָכוֹת וְהוֹדָאוֹת לְשִׁמְךָ הַגָּדוֹל עַל שֶׁהֶחֱיִתָנוּ וְקִיַּמְתָנוּ.
>   
> כֵּן תְּחַיֵּנוּ וּתְחַיֵּינוּ, וְתֶאֱסוף גָּלִיּוֹתֵינוּ מֵאַרְבַּע כַּנְפוֹת הָאָרֶץ לְחַצְרוֹת קָדְשָׁךְ,
>   
> לִשְׁמוֹר חוּקֶּיךָ לַעֲשׂות רְצונָךְ בְּלֵבָב שָׁלֵם, עַל שֶׁאָנוּ מוֹדִים לָךְ.
> 
> 
> 
>

הוספות בברכה
------------

### על הנסים

 ערך מורחב – **על הנסים**  

בפורים ובחנוכה אומר המתפלל בברכת מודים את נוסח על הנסים. כפי שניתן להסיק משמה, תוספת זו באה להודות לקב"ה על הנסים אשר אירעו בימי חנוכה ופורים לעם ישראל. מוסיפים את "על הנסים" בין המשפט "כי מעולם קיוינו לך" (שורה 7) ל"ועל כולם" (שורה 8). אם שכח לומר "על הנסים" וסיים את הברכה, אינו חוזר אלא ממשיך בתפילתו כרגיל.

### עשרת ימי תשובה

בעשרת ימי תשובה מוסיפים תוספת הקשורה לימים אלה: "וכתוב לחיים טובים (כל) בני בריתך". לפי נוסח אשכנז, נוסח ספרד, ונוסח פרובאנס מוסיפים תוספת זו בין "לעולם ועד" ל"וכל החיים", למנהג הספרדים ונוסח קטלוניה מוסיפים אותה לאחר "וכל החיים יודך סלה" לפני "ויהללו", ובנוסח איטליה מוסיפים אותה לפני החתימה. אם שכח לומר תוספת זו אינו חוזר אלא ממשיך בתפילתו כרגיל.

#### זכור רחמיך

אצל כמה ראשונים וגאונים מובאת תוספת לנוסח זה. בסידור רב עמרם גאון מובאת תוספת ארוכה: "זְכֹר רַחֲמֶיךָ וּכְבֹשׁ כַּעֲסְךָ וְכַלָּה, דֶּבֶר וְחֶרֶב וּמַשְׁחִית וּמַגֵּפָה וְיֵצֶר הָרַע וְשִׂנְאַת חִנָּם וַעֲבוֹדָה זָרָה וְחִלוּל ה' וְכָל מַחֲלָה וְכָל תַּקָּלָה וְכָל קְטָטָה וְכָל גְּזֵרָה רָעָה מֵעָלֵינוּ וּמֵעַל כָּל בְּנֵי בְּרִיתְךָ". ואחר כך אומרים "ועל כולם...תמיד שמך מלכנו לעולם ועד" ואז מוסיפים "וכתוב לחיים טובים כל בני בריתך". מנהג זה השתמר בנוסח איטליה, אך הנוסח שם קוצר והתוספת של "וכתוב לחיים" נאמרת סמוך לברכת "הטוב שמך", כלומר מיד לאחר התוספת חותמים בברכה "הטוב שמך וכו'".

כיום מנהג אשכנז המזרחי לומר את הנוסח "זכור רחמיך" בחזרת הש"ץ במוספי ראש השנה ובחזרות הש"ץ של כל תפילות יום כיפור, כאשר הם מוסיפים אותו לפני "וכתב לחיים", ובנוסח רומניא אמרוהו בכל תפלות עשרת ימי תשובה קודם "ועל כלם", ואילו "וכתוב" מוסיפין לפני "ויהללו ויברכו".

אצל הרמב"ם הנוסח הוא "זְכֹר רַחֲמֶיךָ ה' אֱלֹהֵינוּ, וּכְבֹשׁ כַּעַסְךָ וּכְתֹב לְחַיִּים טוֹבִים כָּל בְּנֵי בְּרִיתָךְ." הרמב"ם מציין שהתוספת נאמרת סמוך לחתימת הברכה. כשיטת הרמב"ם נוהגים עד היום יהודי תימן, וכך גם הנוסח בסידור רב סעדיה גאון (ללא המלים "ה' אלהינו").

בתרבות
------

* **מודים אנחנו לך** - צודיק גרינוולד, לחן של מונה רוזנבלום, גרסת כיסוי לשיר של ישראל ורדיגר ומקהלת שירה.
* **מודים אנחנו לך** - שלומי קצנלבוגן.
* **מודים אנחנו לך** - ברוך לוין.
* **הטוב** - לחן של ר' בן-ציון שנקר, ללחן ביצועים רבים, בהם: יונתן רזאל באלבומו **פותח לב**, גלעד פוטולסקי.
* **אתה הוא** - אייזיק האניג בלחן של האדמו"ר מפיטסבורג, עיבוד של מונה רוזנבלום באלבום **אמת** ניגוני חסידי פיטסבורג 11.

לקריאה נוספת
------------

* יחזקאל לוגר, **נוסח תפילת העמידה לחול על פי הגניזה הקהירית**, ירושלים תשס"ג, עמ' 184–195
* בני ויאיר גזונדהייט,  **'מודים דרבנן' בבבלי ובירושלמי - בין יהודי התפוצות ליושבי ארץ ישראל**, **עלון שבות** לבוגרי ישיבת הר עציון. תשס"ט/ 2008, עמ' 35–45.

קישורים חיצוניים
----------------

- ויקיטקסט "ברכת ההודאה", באתר ויקיטקסט

* גבריאל יצחק רוונה, מודים, כורעים ומשתחווים - מקורה המקדשי של תפילת מודים דרבנן, אל המקדש, מעלין בקודש (גיליון 17)

הערות שוליים
------------

1. ↑  בסדר התמיד, נראה שמפוסק כך, וראו נוסח קטלוניה להלן.
2. ↑  כך כתוב בסדר התמיד, וכנראה צריך להיות כל עת או בכל עת.
3. ↑  מהדורת פרומקין עמוד קמ"ז
4. ↑  במנהג אשכנז המערבי לא מוסיפים פיסקה זו, עיין דניאל גולדשמידט, **מחזור לימים נוראים**, חלק א (ראש השנה), עמ' 273.
5. ↑  מחזור רומניא, ויניציאה רפ"ג, דף יד ע"ב.
6. ↑  בסדר התפילה המובא בסוף ספר אהבה במשנה תורה
7. ↑  כמו מנהג איטליה שתואר לעיל
8. ↑  מהדורת דודזון, אסף, יואל עמוד רכ
9. ↑  ישראל ורדיגר ומקהלת שירה מודים אנחנו לך, קאבר לשירו של צודיק גרינוולד בלחן של מונה רוזנבלום באתר יוטיוב.
10. ↑  מודים, שלומי קצנלבוגן באתר יוטיוב.
11. ↑  ברוך לוין, מודים אנחנו לך באתר יוטיוב.
12. ↑   הטוב, בביצוע יונתן רזאל, סרטון באתר יוטיוב (אורך: 4:01)
13. ↑   הטוב, בביצוע גלעד פוטולסקי, וידאו קליפ של השיר באתר יוטיוב (אורך: 3:36)

| **תפילת העמידה** |
| --- |
| שלוש הברכות הראשונות |
| ברכות שבח | ברכת אבות • ברכת גבורות • ברכת קדושת השם |  |
| הברכות האמצעיות |
| בקשות תפילת שמונה עשרה | ברכת חונן הדעת • ברכת תשובה • ברכת סליחה • ברכת גאולה • ברכת רפואה • ברכת השנים • ברכת קיבוץ גלויות • ברכת המשפט • ברכת המינים • על הצדיקים • ברכת ירושלים • מצמיח קרן ישועה • שומע תפילה |
| בתפילת שבע | ברכת קדושת היום |
| בתפילת תשע | מלכויות זכרונות ושופרות |
| בתפילת עשרים וארבע | זכרונות • שופרות • אל ה' בצרתה לי • אשא עיני אל ההרים • ממעמקים קראתיך ה' • תפלה לעני כי יעטוף |
| שלוש הברכות האחרונות |
| ברכות הודאה | ברכת עבודה • ברכת הודאה • ברכת שים שלום |
| תוספות |
| הזכרות | משיב הרוח ומוריד הגשם • מוריד הטל • ותן טל ומטר |
| בחזרת הש"ץ | קדושה • מודים דרבנן • ברכת כהנים |
| בזמנים מיוחדים | אתה חוננתנו • יעלה ויבוא • על הנסים • תפילת נחם • תפילת עננו • ועננו בורא עולם • ותערב • הוספות ושינויים לעשרת ימי תשובה • וידוי |
| תפילות העמידה השונות |
| בכל יום | תפילת שחרית • תפילת מנחה • תפילת ערבית |
| בשבתות ובמועדים | תפילת מוסף |
| ביום הכיפורים (ובתענית ציבור) | תפילת נעילה |

**הבהרה:** המידע בוויקיפדיה נועד להעשרה בלבד ואין לראות בו פסיקה הלכתית.